Diari Oficial de la Generalitat Valenciana


Sumari del DOGV 5231, del 31-03-2006 (2006/3200)

ORDE de 13 de març de 2006, de la Conselleria d'Infraestructures i Transport, per la qual s'establixen les bases reguladores i es convoquen per a l'exercici 2006 les ajudes a ens locals per a l'execució d'obres en matèria de proveïment d'aigua, sanejament i defensa contra avingudes, així com altres actuacions relacionades amb estes obres.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5231

Data del DOGV
:   31-03-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/3200


Data del document
:   13-03-2006

Organisme emissor
:   Conselleria d'Infraestructures i Transport

Tipus de document
:   Ordre

Anàlisi jurídica

 Descriptors 

:   * suport econòmic
    * administració local
    * ordenació hidràulica
    * subministrament d'aigua
    * obres públiques

ORDE de 13 de març de 2006, de la Conselleria d'Infraestructures i Transport, per la qual s'establixen les bases reguladores i es convoquen per a l'exercici 2006 les ajudes a ens locals per a l'execució d'obres en matèria de proveïment d'aigua, sanejament i defensa contra avingudes, així com altres actuacions relacionades amb estes obres. [2006/X3200]  
En els crèdits assignats als corresponents programes pressupostaris, la Conselleria d'Infraestructures i Transport ha realitzat una previsió per a obres de baix pressupost la iniciativa i l'execució de les quals siguen a càrrec de les entitats locals de la Comunitat Valenciana en matèria de proveïments d'aigua, sanejament i defensa contra avingudes, així com altres actuacions relacionades amb este tipus d'obres.  
Amb esta finalitat, en atenció al que exposa l'article 17.1 de la Llei 38/2003, General de Subvencions, i en virtut de les facultats conferides per l'article 35 de la Llei 5/1983, de 30 de desembre, de Govern Valencià, i l'article 47 del Text Refós de la Llei d'Hisenda Pública Valenciana, de la Generalitat Valenciana, i s'ha tingut en compte la normativa bàsica de la Llei 38/2003, de 17 de novembre, General de Subvencions,  
ORDENE  
Primer. Aprovació de les bases reguladores  
Aprovar les bases reguladores per a la concessió de subvencions als ens locals per a l'execució d'obres en matèria de proveïment, sanejament i defensa contra avingudes, així com altres actuacions relacionades amb estes, que figuren com a annex a la present orde.  
Les bases que se citen constituïxen el text normatiu i el procediment a què es podran acollir els destinataris del règim d'ajudes que en esta s'establix, i regiran les successives convocatòries específiques de subvencions que periòdicament es publiquen.   
Segon. Convocatòria de concessió de subvencions per a l'exercici 2006  
2.1. Objecte de la subvenció  
Es convoquen els ens locals de l'àmbit territorial de la Comunitat Valenciana a sol·licitar subvencions per a obres de baix pressupost, no superior a 100.000 euros, la iniciativa i l'execució de les quals siguen a càrrec dels mateixos ens locals en matèria de proveïment d'aigua, sanejament i defensa contra avingudes, així com altres actuacions relacionades amb este tipus d'obres.  
Les obres subvencionades hauran de ser iniciades dins del 2006, amb posterioritat a la data de notificació de la resolució definitiva de concessió.  
Les obres que durant l'any 2005 van ser declarades d'emergència, ateses les característiques, podran haver sigut iniciades durant eixe any, amb posterioritat a la dita declaració. Es farà constar tal circumstància en l'imprés de sol·licitud, amb aportació també els documents relacionats en el corresponent apartat de la sol·licitud.  
2.2. Import global màxim i finançament  
L'import destinat a les subvencions és d'1.749.000 euros, que es finançaran a càrrec de la línia de subvenció T0004 del programa 512.10, dels pressupostos de la Generalitat Valenciana per al 2006.  
El crèdit abans citat es podrà incrementar en la quantia que permeten les disponibilitats pressupostàries; finalitzat el termini de presentació de sol·licituds, si haguera sigut ampliat el mencionat crèdit, es publicarà en el Diari Oficial de la Generalitat Valenciana l'import total de la dotació destinada a esta línia de subvenció.  
Excepcionalment, quan així ho requerisquen les especials circumstàncies de la inversió que s'han de realitzar, es podran concedir ajudes en règim de despesa plurianual, sempre que ho permeten les disponibilitats pressupostàries.  
2.3. Presentació de sol·licituds i documentació  
Les sol·licituds es confeccionaran d'acord amb el model de sol·licitud, amb l'aportació dels documents que en este s'indiquen, i seran dirigides al director general d'Obres Públiques; avinguda de Blasco Ibáñez, núm. 50. València 46848.  
Les sol·licituds es presentaran en els corresponents registres generals de la Conselleria d'Infraestructures i Transport, situats a la seu central de l'avinguda de Blasco Ibáñez 50, de València, i els Servicis Territorials de Castelló i Alacant, situats respectivament en l'avinguda del Mar 16, i avinguda d'Aguilera 1, o per qualsevol dels mitjans establits en l'article 38.4 de la Llei 4/1999, de 13 de gener, de modificació de la Llei 30/92, de Règim Jurídic de les Administracions Públiques i del Procediment Administratiu Comú.  
Tant els impresos com la informació sobre l'orde es poden obtindre a través de la pàgina web de la Generalitat Valenciana, a l'adreça d'internet: http://www.cop.gva.es/rrhh.  
2.4. Termini de presentació de sol·licituds  
El termini de presentació de les sol·licituds serà de quinze dies hàbils a partir de l'endemà de la publicació d'esta convocatòria en el Diari Oficial de la Generalitat Valenciana.  
Les obres que amb posterioritat a esta data siguen declarades d'emergència podran ser sol·licitades en l'orde de l'any 2007, sempre que esta així ho establisca i hi haja crèdit adequat i suficient en els pressupostos de l'exercici corresponent.  
2.5. Termini de justificació de la subvenció  
Per a l'exercici 2006, el termini de justificació de la subvenció a què es referix la base deu serà el 15 de novembre.  
2.6. Interposició de recursos  
Contra el present acte, que posa fi a la via administrativa, podran els interessats interposar recurs contenciós administratiu en el termini de dos mesos comptadors des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establixen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, recurs de reposició davant l'òrgan que ha dictat la present disposició en el termini d'un mes comptador des de l'endemà de la publicació, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener. I això, sense perjuí de la possibilitat que els interessats puguen exercir, si és procedent, qualsevol altre que consideren procedent.  
València 13 de març de 2006  
El conseller d'Infraestructures i Transport,  
JOSÉ RAMÓN GARCÍA ANTÓN  
ANNEX  
Bases que regulen el règim d'ajudes a entitats locals de la Comunitat Valenciana per a l'execució d'obres en matèria de proveïment, sanejament i defensa contra avingudes, així com altres actuacions relacionades amb este tipus d'obres  
Capítol I  
Disposicions generals  
Primera. Beneficiaris i objecte de la subvenció  
1. Tindran la consideració de beneficiaris de les ajudes les entitats locals de la Comunitat Valenciana.  
2. Són objecte de subvenció les obres de baix pressupost en matèria de proveïment, sanejament i defensa contra avingudes, així com actuacions relacionades amb este tipus d'obres.   
3. Les obres subvencionades s'hauran de realitzar en l'exercici pressupostari en què es concedisca la subvenció, a excepció de les obres que hagen sigut declarades d'emergència, que podran ser sol·licitades en l'exercici posterior a la seua execució, sempre que la situació d'emergència s'haja produït després de l'acabament del termini de convocatòria d'eixe any.  
Segona. Import global màxim i finançament  
Amb les limitacions pressupostàries, derivades de l'existència de crèdit adequat i suficient, la subvenció que s'ha de concedir podrà cobrir fins al 90% del pressupost base de licitació, amb un límit quantitatiu de 60.000 euros, i en funció de la població de l'entitat local sol·licitant.  
Menys de 200 habitants 90%  
Entre 201 i 500 habitants. 85%  
Entre 501 i 1.000 habitants 80%  
Entre 1.001 i 2.000 habitants 75%  
Entre 2.001 i 5.000 habitants 70%  
Entre 5.001 i 10.000 habitants 60%  
Més de 10.001 habitants 50%  
L'import subvencionat per la Conselleria, no s'incrementarà per cap motiu, i serà a càrrec de l'entitat local beneficiària el finançament i el pagament de l'addicional necessari. En el cas que les obres s'adjudiquen a la baixa, l'import de la subvenció a càrrec de la Conselleria d'Infraestructures i Transport es reduirà proporcionalment a la baixa produïda, i no es permetrà després de l'adjudicació realitzar millores a l'obra principal. Els honoraris corresponents a la redacció de projecte, direcció d'obra, coordinadors de seguretat i salut, i qualsevol altre necessari durant el desenrotllament de les obres seran assumits econòmicament per l'entitat local, i no serà, per tant, objecte de subvenció.  
Les modificacions al projecte aprovat per la Conselleria d'Infraestructures i Transport, la tramitació i l'execució de les quals s'ajustarà al que disposa la base onze, punt 7, quan impliquen un increment en el pressupost, este s'assumirà íntegrament pel beneficiari.  
Les ajudes seran compatibles amb qualssevol altres que s'obtinguen, sempre que la suma d'estes no supere el cost total del pressupost d'adjudicació.   
Tercera. Valoració de sol·licituds i criteris d'atorgament de la subvenció  
La concessió de les ajudes es realitzarà per mitjà de concurrència competitiva, que s'entén per tal aquella que, imputada a un mateix crèdit pressupostari, preveu una eventual pluralitat de sol·licituds i la comparació, en un únic procediment, de les dites sol·licituds entre si, d'acord amb els criteris establits en la present orde, i s'estimen les sol·licituds a què s'haja atorgat major valoració fins que s'extingisca el crèdit pressupostari.  
Tota sol·licitud estarà subjecta a la valoració a càrrec d'una comissió, que es constituirà a l'efecte, i que avaluarà per mitjà de l'aplicació dels criteris que s'exposen a continuació, ponderats en orde decreixent:  
1. Pressupost de l'obra (es valorarà amb la màxima puntuació les obres el pressupost base de licitació de les quals siga inferior a 60.100 euros).  
2. Urgència a atendre la necessitat.   
3. Gravetat del problema mesurat en termes relatius de la població afectada.  
4. Obres que complementen altres ja executades o en execució.  
5. Grau de compliment de l'entitat local dels terminis de tramitació de l'expedient de contractació i de l'execució de les obres en anteriors convocatòries d'esta orde de subvencions. En el cas que l'entitat local no haguera obtingut subvenció amb anterioritat, la puntuació en este apartat serà la màxima.   
Capítol II  
Procediment de concessió. Instrucció i resolució  
Quarta. Presentació de sol·licituds i termini  
Les sol·licituds es confeccionaran d'acord amb el model de sol·licitud, amb aportació dels documents que s'hi indiquen, i seran dirigides al director general d'Obres Públiques; avinguda de Blasco Ibáñez núm. 50. València 46173.  
Les sol·licituds es presentaran en els corresponents registres generals de la Conselleria d'Infraestructures i Transport, situats en la seu central de l'avinguda de Blasco Ibáñez 50, de València, i els Servicis Territorials de Castelló i Alacant, situats respectivament en l'avinguda del Mar 16 i l'avinguda d'Aguilera 1, o per qualsevol dels mitjans establits en l'article 38.4 de la Llei 4/1999, de 13 de gener, de modificació de la Llei 30/92, de Règim Jurídic de les Administracions Públiques i del Procediment Administratiu Comú.  
El termini de presentació de sol·licituds es fixarà anualment en la respectiva convocatòria.  
Cinquena. Documentació  
Les sol·licituds hauran de formalitzar-se en l'imprés que acompanye a cada convocatòria i s'adjuntarà la documentació següent:  
A) Certificat d'acord de l'òrgan competent de l'entitat local.  
B) Projecte tècnic de l'obra, redactat per tècnic competent i que continga els documents necessaris per a la completa definició de l'obra que s'ha d'executar, tal com disposa l'article 126 del Reglament General de Contractació de les Administracions Públiques.  
A l'efecte d'avaluar la sol·licitud i per a obres el pressupost base de licitació de les quals siga inferior a seixanta mil cent un euros, el projecte podrà ser substituït inicialment per un document en què s'incloga:  
. Descripció del problema i de la solució adoptada.  
. Valoració de les obres, que continga mesuraments, descripció de les unitats d'obra amb el seu preu unitari i aplicació dels dits preus. A la suma de la valoració anterior s'aplicaran els percentatges de despeses generals, benefici industrial i l'IVA.  
C) Programa o calendari de terminis, elaborat pel tècnic competent de l'entitat local i subscrit per este i per l'alcalde.  
D) Manteniment de tercers.  
Les obres d'emergència a què fa referència la disposició primera, punt 3, adjuntaran, a més de la declaració d'emergència, els documents relatius a la justificació de l'execució de l'obra continguts en la disposició deu, que obren en l'expedient de contractació fins al moment de la sol·licitud.  
Sisena. Procediment de concessió. Instrucció del procediment  
1. Durant la instrucció del procediment, es podran realitzar totes les actuacions que s'estimen necessàries per a la determinació, el coneixement i la comprovació de les dades en virtut de les quals s'ha de formular la proposta de resolució.  
2. S'establix una fase de preavaluació en la qual es verificarà el compliment de les condicions imposades per a adquirir la condició de beneficiari de la subvenció.  
3. Quan la sol·licitud no reunisca els requisits establits en la present orde o no s'adjunten els documents exigits, d'acord amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada en la Llei 4/1999, de 13 de gener, es requerirà l'entitat sol·licitant perquè en el termini de deu dies esmene la falta o adjunte els documents preceptius, amb indicació que, si així no ho fera, desistirà de la petició, després de la resolució prèvia que haurà de ser dictada en els termes previstos en l'article 42 de la citada llei.  
4. Per a l'avaluació de sol·licituds, a mesura que prevé l'article 22 de la Llei 38/2003, de 17 de novembre, General de Subvencion, es constituirà una comissió, que estarà integrada pel director general d'Obres Públiques o persona en qui delegue, que serà el seu president, el cap de la divisió de recursos hidràulics, dos tècnics de la divisió de recursos hidràulics i un representant de la secretària general administrativa, que actuarà de secretari.  
5. La comissió podrà demanar dels interessats l'aportació addicional d'altres documents o dades aclaridores que considere necessàries per a resoldre la sol·licitud presentada.  
6. Esta comissió d'avaluació, com a òrgan col·legiat, s'ajustarà en el funcionament al règim establit per a estos en els articles 22 a 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
7. La comissió emetrà un informe d'avaluació de les sol·licituds de conformitat amb els criteris de la base tercera. El dit informe inclourà els criteris de concessió amb la corresponent ponderació i s'establirà una prelació de major a menor puntuació.  
8. Els projectes tècnics dels sol·licitants que hagen obtingut la puntuació necessària per a obtindre subvenció hauran d'obtindre l'aprovació de l'òrgan competent de la Conselleria d'Infraestructures i Transport, després de ser informats favorablement pels servicis tècnics de la Conselleria d'Infraestructures i Transport. Per este motiu, en el cas que estos detecten alguna deficiència que haja de ser corregida, esta correcció haurà de ser remesa a esta Conselleria durant els quinze dies següents a la recepció per part l'entitat local de l'informe corresponent, a fi que l'expedient puga ser tramitat i l'obra executada dins dels terminis previstos.  
9. Després de l'aprovació dels projectes proposats, la comissió d'avaluació formularà proposta de resolució.  
Setena. Resolució  
L'òrgan competent per a resoldre les sol·licituds és el conseller d'Infraestructures i Transport, a proposta de la comissió d'avaluació.  
El termini màxim de resolució i notificació del procediment serà de sis mesos comptador des de la data de presentació de la sol·licitud. Transcorregut el dit termini sense que s'haja rebut notificació, els interessats podran entendre desestimades les seues sol·licituds per silenci administratiu.  
Huitena. Acceptació expressa de la subvenció  
Una vegada rebuda la notificació de resolució definitiva, el beneficiari haurà de procedir, en el termini de 10 dies, a l'acceptació expressa per mitjà de comunicació escrita, en la qual, a més, indicarà la data prevista de l'inici de l'expedient de contractació. La no-acceptació expressa de la subvenció concedida serà interpretada com a renúncia a esta, amb els efectes alliberadors del crèdit proposat, que podrà ser assignat al sol·licitant o els sol·licitants millor situats, en la prelació a què es referix la base sisena, punt 7, i que no hagen adquirit la condició de beneficiaris.   
La recepció per part de la Conselleria d'Infraestructures i Transport de l'escrit d'acceptació de la subvenció, formulat per l'òrgan de govern competent, després de la notificació de la resolució, bastarà per a perfeccionar la relació jurídica de subvenció.  
Novena. Publicitat de les subvencions concedides  
Les subvencions concedides seran objecte de publicitat de conformitat amb el que disposa l'article 18 de la Llei 38/2003, General de Subvencions.   
Deu. Justificació i abonament de la subvenció  
L'obra serà executada i remesa la totalitat de la documentació justificativa de la seua realització a la Conselleria d'Infraestructures i Transport una vegada transcorregut el temps assenyalat per l'entitat local en el calendari de terminis a partir de la recepció de la notificació de la concessió, i en qualsevol cas abans del termini indicat en la convocatòria de les ajudes.  
Les subvencions es faran efectives directament per esta Conselleria a favor de l'entitat local beneficiària contra certificats d'obra, firmats pel tècnic director de les obres i aprovades per l'òrgan competent de l'entitat local.  
Juntament amb el primer certificat s'adjuntarà:  
a) Certificat expedit per l'interventor o secretari acreditatiu d'haver tramitat l'expedient de contractació de l'obra d'acord amb la Llei de Contractes de les Administracions Públiques.  
b) Còpia compulsada de les ofertes sol·licitades i justificació de l'elegida, en els casos previstos en la base onze, punt 5.  
c) Còpia compulsada del contracte formalitzat entre l'entitat local i l'adjudicatari de les obres.  
L'últim certificat anirà acompanyat de:  
d) L'acta de recepció o el certificat d'acabament d'obra, si és procedent.  
Si l'obra ha sigut finançada, a més de la subvenció, amb fons propis o altres subvencions o recursos, el certificat en què conste l'import, la procedència i l'aplicació d'estos fons a l'obra subvencionada.   
Si les obres es realitzen pel sistema d'administració pròpia, els certificats d'obra (que en este cas consistiran en una relació de mesuraments), hauran d'anar acompanyades, a més dels punts a) i d), dels justificants següents:   
La part dels costos de personal s'acreditarà per mitjà del certificat expedit per l'interventor o el secretari acreditatiu d'haver sigut satisfets a càrrec dels crèdits consignats en el capítol VI del pressupost, en el qual apareixerà l'import.  
La part dels costos d'adquisició de materials o prestació de servicis s'acreditarà amb les còpies de les factures, aprovades per l'òrgan competent de l'entitat local, degudament confrontades, i s'estampillaran amb la diligència: despesa finançada per la Generalitat Valenciana .Conselleria d'Infraestructures i Transport-, subvenció concedida, data i import.  
Onze. Obligacions del beneficiari  
Són obligacions del beneficiari:  
1. Executar la totalitat de l'obra objecte de subvenció i assumir el finançament i l'abonament de la part de l'import no subvencionat. Tot això segons les quantitats reflectides en el projecte tècnic.  
2. D'acord amb el que s'ha establit en l'article 18 del Reial Decret 429/1993, de 26 de març, que regula els procediments en matèria de responsabilitat patrimonial, l'entitat local haurà d'iniciar, instruir i resoldre les reclamacions dels particulars per qualsevol lesió que sofrisquen en els seus béns i drets com a conseqüència de l'execució de les obres, i la mateixa entitat local assumirà el pagament corresponent a la indemnització que s'acorde per resolució de l'òrgan competent.  
3. Complir amb tots els tràmits requerits per la normativa sectorial aplicable a l'actuació projectada.  
4. Ajustar-se en l'execució de l'obra al que preveu el projecte tècnic, així com fer efectiva la tramitació de l'expedient de contractació de conformitat amb el que s'ha previst en la Llei de Contractes de les Administracions Públiques aprovada pel Reial Decret Legislatiu 2/2000, de 16 de juny.  
5. Quan l'import de l'obra supere la quantia de 30.000 euros, l'entitat local haurà de sol·licitar com a mínim tres ofertes, llevat que la despesa s'haguera realitzat amb anterioritat a la sol·licitud de la subvenció (obres declarades d'emergència). L'elecció entre les ofertes presentades, que hauran d'aportar-se en la justificació, es realitzarà de conformitat amb els criteris d'eficiència i economia, i s'hauran de justificar expressament en una memòria l'elecció quan no recaiga en la proposta econòmica més avantatjosa.  
6. Senyalitzar l'execució de les obres per mitjà de cartell en què s'indique el nom de l'actuació i el pressupost, i en el qual es destacarà el finançament de la Conselleria d'Infraestructures i Transport. Se situarà en lloc visible de l'entorn de l'actuació. El model de cartell serà facilitat als beneficiaris després de la concessió de la subvenció.  
7. Sol·licitar, amb anterioritat a l'execució de les obres corresponents, qualsevol modificació del projecte a la direcció general d'Obres Públiques d'esta Conselleria. La sol·licitud haurà d'anar acompanyada del document tècnic modificat. Després de l'informe dels servicis tècnics, la divisió comunicarà a l'entitat local l'autorització de realitzar les modificacions, si correspon.  
8. Comunicar, en qualsevol moment de la vigència de l'expedient, altres ajudes públiques i privades que haguera obtingut o sol·licitat per al mateix projecte amb posterioritat a la presentació de la sol·licitud, la qual cosa donarà lloc al corresponent expedient d'adequació de l'ajuda.   
9. Sotmetre's a les actuacions de comprovació que ha d'efectuar l'òrgan de concessió, així com qualssevol altres de comprovació i control financer que es puguen necessitar.  
Dotze. Compliment de requisits i reintegrament de la subvenció  
1. Compliment de requisits:  
Els beneficiaris de les subvencions aprovades hauran de complir, en qualsevol cas, els requisits que s'establisquen a l'efecte en la Llei de Pressupostos de la Generalitat Valenciana per a l'any de l'exercici corresponent i en el Text Refós de la Llei de la Hisenda Pública de la Generalitat Valenciana.  
2. Reintegrament de la subvenció:  
En els casos previstos en la Llei General de Subvencions, correspondrà el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència de reintegrament.  
Igualment, de conformitat amb el que disposa legalment, també correspondrà el reintegrament de l'excés obtingut sobre el cost total de l'activitat subvencionada, així com l'exigència de l'interés de demora corresponent.   
A més de les consignades en els articles 36 i següents de la Llei 38/2003, de 17 de novembre, General de Subvencions, seran causes de reintegrament de la subvenció:   
a) No destinar la subvenció a la finalitat per a la qual es concedix.   
b) La suspensió definitiva de les obres o de les actuacions necessàries per a l'adquisició, així com la seua suspensió temporal per termini superior a un any.   
c) L'incompliment de justificar, per mitjà de la corresponent documentació, les inversions realitzades a càrrec de la subvenció, en el termini donat per a això.   
d) La falta d'esmena de les deficiències detectades en els projectes i la resta de documentació, en el termini que s'indique en cada cas.  
e) La concessió, amb posterioritat a la presentació de la sol·licitud d'altres ajudes públiques que excedisquen dels límits establits.  
f) I, en general, l'incompliment pel beneficiari de qualsevol de les obligacions assumides per este en virtut de l'acceptació de la resolució de concessió de la subvenció i les previstes en la base onze d'esta orde.   
Tota alteració de les condicions tingudes en compte per a l'obtenció de la subvenció i en tot cas l'obtenció concurrent d'altres aportacions, podrà donar lloc a la modificació de la resolució de concessió.  
Tretze. Inspeccions tècniques i administratives  
Per al coneixement de totes les qüestions que suscite el desenrotllament de la present orde serà competent la Conselleria d'Infraestructures i Transport.  
La Conselleria d'Infraestructures i Transport es reserva el dret de realitzar totes les inspeccions tècniques i administratives que considere necessàries a fi de comprovar la correcta gestió i execució de les actuacions.   
Catorze. Interposició de recursos  
Contra la resolució que eventualment s'adopte, d'adjudicació de les subvencions, que posa fi a la via administrativa, es podrà interposar, d'acord amb el que preceptuen els articles 107,116, i 117 de la Llei 30/1992, de 26 de novembre, Règim Jurídic de les Administracions Publiques i del Procediment Administratiu Comú, i 10 i 46 de la Llei 29/1998, de 13 juliol, Reguladora de la Jurisdicció Contenciosa Administrativa, potestativament recurs de reposició, prèviament al recurs contenciós administratiu, o bé plantejar directament recurs contenciós administratiu, en els terminis i davant els òrgans que s'indiquen a continuació:  
a) El recurs de reposició s'haurà d'interposar davant el conseller d'Infraestructures i Transport, en el termini d'un mes comptador des de l'endemà de la notificació de la resolució.  
b) El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació de la resolució.  
 Sense perjuí del que establix la Llei 30/1992, de 26 de novembre, de Règim Jurídic d'Administracions Públiques i del Procediment Administratiu Comú, l'escrit d'interposició del recurs es remetrà a la Direcció General d'Obres Públiques.